**ДО**

**Г-ЖА МЕНДА СТОЯНОВА**

**ПРЕДСЕДАТЕЛ НА КОМИСИЯТА ПО БЮДЖЕТ И ФИНАНСИ НА**

**44-ТО НАРОДНО СЪБРАНИЕ НА**

**РЕПУБЛИКА БЪЛГАРИЯ**

**ОТНОСНО**: Становище по проект на Закон за изменение и допълнение на Закона за публичните финанси, внесен от група народни представители (вх. № 854-01-77 от 25.10.2018 г.)

**УВАЖАЕМА Г-ЖО СТОЯНОВА,**

Във връзка с внесен от група народни представители с вх. № 854-01-77 от 25.10.2018 г. до г-жа Цвета Караянчева – председател на 44-то Народното събрание, Законопроект за изменение и допълнение на Закона за публичните финанси, представям на Вашето внимание становището на Министерството на финансите по направените предложения, както следва:

Министерството на финансите не подкрепя предлаганите промени в Закона за публичните финансите, тъй като намира, че същите не се вписват в логиката и философията на закона, водят до вътрешна несъгласуваност на свързана уредба и биха създали неяснота при прилагането на закона.

Със законопроекта (§ 2 и § 4 – по отношение на чл. 86, чл. 90а) се предлага промяна в разпоредби, свързани с приемането на държавния бюджет и на други бюджети, които могат да доведат до несъгласуваност на основни бюджетни параметри с произтичащите от това рискове от неспазване на основни фискални правила, предвидени в глава втора на закона, с която в националното законодателство е транспонирана Директива 2011/85 на Съвета от 8 ноември 2011 г. относно изискванията за бюджетните рамки на държавите членки (ОВ, L 306/41 от 23 ноември 2011 г.).

Предлаганите промени не са съобразени и с мотивите на Решение № 4 на Конституционния съд от 2018 г. относно необходимостта от съгласуване на параметрите на държавния бюджет.

Не случайно конституционният законодател е възложил законодателната инициатива по отношение на законопроектите за държавния бюджет на Министерския съвет, който, предвид конституционно определените му правомощия по ръководство и осъществяване на вътрешната и външната политика на страната, е органът, който може да разработи държавния бюджет на базата на макроикономическите допускания в съответствие с фазите на икономическия цикъл и рисковите сценарии за чувствителността на основните макроикономически и фискални показатели. Приемането на показателите по чл. 86, ал. 2, т. 2-6 преди показателите по чл. 86, ал. 2, т. 1 крие съществен риск от приемането на бюджет в съществено отклонение от основните параметри, предложени от правителството, включително нереалистично завишение на приходите, влошаване на бюджетното салдо и пр.

Предложението (§ 5 от законопроекта) за промяна в чл. 109, ал. 3 е неясно, неточно и не следва логиката на уредбата на отношенията, свързани с изпълнението на държавния бюджет. В предложената нова редакция нормата противоречи на основното фискално правило, установено в разпоредбите на чл. 26, ал. 6-10, които и в момента не позволяват без санкцията на парламента одобряване на допълнителни разходи от Министерския съвет за сметка на преизпълнение на приходите. Нещо повече - действащата законова уредба е по-рестриктивна от предлаганата със законопроекта промяна в чл. 109, ал. 3.

Неоснователно е и предложението (§ 1 от законопроекта) за отмяна на чл. 55а, за което няма конкретни аргументи. Предложението не отчита съществуването на обективни отношения, които налагат наличието на подобна уредба. Отмяната на разпоредбата би довела до невъзможността да се финансират приоритетни за обществото делегирани от държавата дейности в сферата на образованието, здравеопазването, социалните услуги и др., средствата за които по обективни причини не могат да бъдат разпределени по общини при изготвянето и приемането на държавния бюджет.

В допълнение на приетите с годишния закон за бюджета размери на бюджетните отношения на общинските бюджети с централния бюджет на общините се предоставят и допълнителни средства за изпълнение на конкретни проекти, програми, дейности. Това е обвързано с постигането на заложените цели в национални програми и стратегически задачи на правителството за развитие на приоритетни секторни политики в областта на различни сфери на обществения живот в изпълнение на функцията на държавата да създава условия за балансирано развитие на отделните райони на страната и да подпомага териториалните органи и дейности, като например при изпълнение на национални програми за развитие на предучилищното и училищното образование, социалното подпомагане, здравеопазването, културата. Естеството на дейностите предполага съответни промени в хода на годината в резултат на преструктуриране на делегирани от държавата дейности и/или промени в натурални или стойностни показатели за финансиране на съответната дейност за осъществяване на вътрешната политика на страната (в т.ч. отговорностите на министрите по провеждането на съответните области на политики), като например промяна на броя на учениците, прехвърляне на държавни училища на финансиране от общините, преструктуриране на социални институции в контекста на реализиране на стратегията за деинституционализация на домове за деца и възрастни хора, за изплащане на действително извършени пътни разходи на правоимащи болни; за изплащане от държавата на присъдена издръжка; за компенсиране на намалените приходи от прилагането на цени за пътуване, предвидени в нормативните актове за определени категории пътници; за изплащане на действително извършени разходи по Правилника за устройството и организацията на работа на органите на медицинската експертиза и на регионалните картотеки на медицинските експертизи, за финансиране на подготовката, осигуряването и дейността на доброволните формирования; за покриване на част от транспортните разходи по сключени договори за доставка на хляб и основни хранителни продукти в планински и малки селища; за предотвратяване, за овладяване и преодоляване на последиците от бедствия и за превантивни действия в тази посока; за съфинансиране на европейски проекти и програми със средствата, от които се осъществяват значими инфраструктурни проекти, важни за развитието на регионите; за реализиране на значими водни, екологични и защитаващи територията и населението дейности.

Запазването на уредбата по чл. 55а е и в духа на чл. 9, т. 4 от Европейската харта за местното самоуправление, която предвижда ангажименти за държавите, страни по нея, да създават достатъчно разнообразни финансови механизми, осигуряващи средства за органите на местното самоуправление.

Останалите предложения (§ 3, 6, 7 и 8) са свързани с коментираните по-горе текстове и представляват препратки, произтичащи от предложените промени, поради което не правим коментари по тях.

В заключение, Министерството на финансите нe подкрепя този законопроект.

**М И Н И С Т Ъ Р:**

**/ВЛАДИСЛАВ ГОРАНОВ/**